Ja, øjenvippeserum kan - hvis de indeholder prostaglandiner – give alvorlige bivirkninger som irritation, tørre og kløende øjne, rødme og hævelse i øjenregionen, risiko for øjeninfektion, hængende øjenlåg og pigmentændring i øjet. De fleste sera til vipper og bryn er baseret på netop prostaglandiner eller prostaglandinlignende stoffer, som gemmer sig under mange forskellige ingrediensnavne. De er derfor svære at spotte. Her er de mest gængse: - Norbinmatoprost (MDN) - Trifluoromethyl dechloro ethylprostenolamide - Dechloro dihydroxy difluoro ethylcloprostenolamide - Isopropyl cloprostenate Prostaglandiner bruges i mange sammenhænge, og medicin med prostaglandiner bliver godkendt af myndighederne, inden det markedsføres. Men det sker ikke, når stofferne optræder i øjenvippe- og brynsera. Du får heller ikke advarsler om bivirkninger, som du gør ved medicin. Der pågår en høring i EU-kommissionen om indberettede bivirkninger ved prostaglandiner.